Lance uitgenooi na Tour of Flanders | Netwerk24
Die gevalle fietsryheld Lance Armstrong is op omstrede wyse uitgenooi na volgende jaar se Tour of Flanders in België.
Lance Armstrong is in 2012 lewenslank uit fietsry geskors. Foto: Getty Images
Armstrong is van sy rekord sewe Tour de France-titels wat hy tussen 1999 en 2005 gewen het, gestroop weens die gebruik van verbode middels in 'n skandaal wat die sport groot skade berokken het.
Maar Bicycling.com berig die organiseerders van die roemryke "Monument"-fietsren sê die 46-jarige Amerikaner sal 'n gasspreker wees by die Tour of Flanders-sakeakademie voor die begin van dié Belgiese resies op 1 April.
"Lance Armstrong is verheug daaroor om Vlaandere te besoek, sy storie te vertel en sy gunsteling-eendagren regstreeks te beleef," sê die organiseerder, Wouter Vandenhaute.
"Vir hom is dit ook 'n terugkeer na fietsry en wat my betref, is hy baie welkom!
"Lance Armstrong is en bly 'n wonderlike kampioen. Ek voel nou al vir jare dat hy tot groot mate vir sy arrogansie gestraf is.
"Ek het Lance Armstrong in Oktober in Washington ontmoet en hom as 'n opregte persoon beleef wat vrede gemaak het met sy lot."
Die Internasionale Fietsryunie (UCI) het geweier om kommentaar te lewer oor Armstrong se moontlike terugkeer na die sport.
Armstrong is grootliks deur die fietsrywêreld opsy gestoot sedert sy opkikkergebruik aan die lig gekom het. Die Amerikaanse agentskap teen die gebruik van verbode middels (Usada) het hom in 2012 lewenslank geskors.
Nadat hy die aantygings vir jare lank ontken het, het Armstrong in 2013 in 'n TV-onderhoud met Oprah Winfrey erken dat hy opkikkers gebruik het.
Hy het na die openbare oog teruggekeer by vanjaar se Tour de France waar hy sy oor sy perspektief van die ren gepraat het in 'n daaglikse aanlyn uitsending getiteld Stages.
Maar Armstrong het toe erken daar sal vir altyd diegene wees wat hom enige rol in fietsry sal ontsê.